《次韵和南山即事呈使君》
宋代·洪刍

鸟啼花落奈春何，谩道春光特地多。不见饧箫寒食后，暂陪觞咏惠风和。

竹衫争醉丰年日，瓦鼓仍闻载路歌。五马来嘶莫愁雨，满堂冠弁共峨峨。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。